Cecile Cilliers oorlede  Cecile Cilliers. Foto: NB Uitgewers/Facebook Die bekende skrywer Cecile Cilliers is Saterdag in die ouderdom van 85 oorlede. Cilliers (née Pretorius) is in 1933 in Franschhoek gebore en het aan die Montagu Hoërskool gematrikuleer. Sy het ŉ BA-graad in tale aan die Universiteit van Pretoria verwerf en ook later ŉ honneursgraad aan die Universiteit van die Witwatersrand. Sy het haar MA-graad cum laude en uiteindelik haar D Litt et Phil aan die eertydse Randse Afrikaanse Universiteit (RAU) behaal. Sy en haar man, John Cilliers, het hulle in Johannesburg gevestig. Cilliers het egter die afgelope paar jaar in Vishoek naby Kaapstad gewoon. Cilliers het vir meer as 30 jaar rubrieke vir Beeld, De Kat en Sarie geskryf. Van dié rubrieke is deur die jare gebundel. Vroeër vanjaar het haar kortverhaaldebuut, Die ou vrou en die priester, verskyn Cilliers se gepubliseerde boeke sluit in Ma’s het engelvlerke, Begenadigde vroue, Jy’s veelkantig en Magspel. Cilliers was ook betrokke by radioverhale vir die destydse Springbok Radio en later RSG. Cilliers was die eerste niepredikantsvrou wat tot visevoorsitter van die NG Kerk se sinodale komitee verkies is. Haar suster, die ewe bekende Madeleine van Biljon, is in Februarie 2010 in die ouderdom van 81 oorlede. Hulle het saam die kykNET-boekeprogram Boeksusters aangebied. Cilliers laat drie kinders agter.